酬郭先輩
作者：徐鉉
朝代：唐

paragraphs: 太原郭夫子，行高文炳蔚。
弱齡負世譽，一舉游月窟。
仙籍第三人，時人故稱屈。
昔余吏西省，傾蓋名籍籍。
及我竄羣舒，向風心鬱鬱。
歸來暮江上，雲霧一披拂。
雷雨不下施，猶作池中物。
念君介然氣，感時思奮發。
示我數篇文，與古爭馳突。
綵褥粲英華，理深刮肌骨。
古詩尤精奧，史論皆宏拔。
舉此措諸民，何憂民不活。
吁嗟吾道薄，與世長迂闊。
顧我徒有心，數奇身正絀。
論兵屬少年，經國須儒術。
夫子無自輕，蒼生正愁疾。